Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 999/2001, σχετικά με την επέκταση της περιόδου για μεταβατικά μέτρα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η πρόταση αφορά την τροποποίηση του άρθρου 23 του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών. Σκοπός της είναι η αναβολή του τερματισμού των μεταβατικών μέτρων που θεσπίζονται στο πλαίσιο του άρθρου 23 του εν λόγω κανονισμού.

Ο κανονισμός (ΕΚ) αριθ. 999/2001 καθορίζει κανόνες για τον προσδιορισμό της κατηγορίας μιας χώρας ως προς τη ΣΕΒ. Με την κατηγορία αυτή καθορίζεται στη συνέχεια η λήψη συγκεκριμένων μέτρων όσον αφορά τον έλεγχο της ΣΕΒ και την εμπορία και την εισαγωγή ορισμένων ζώντων ζώων και ζωικών προϊόντων. Πριν από τον προσδιορισμό αυτής της κατηγορίας επιβάλλονται μεταβατικά μέτρα. Ο κανονισμός ορίζει ότι αυτά τα μεταβατικά μέτρα θεσπίζονται για περίοδο μέγιστης διάρκειας δύο ετών. Ο κανονισμός της Επιτροπής (ΕΚ) αριθ. 1326/2001 της 29ης Ιουνίου 2001 για τη θέσπιση μεταβατικών μέτρων για να επιτραπεί η μετάβαση στον κανονισμό (ΕΚ) αριθ. 999/2001 ισχύει από 1ης Ιουλίου 2001. Επομένως, τα μεταβατικά μέτρα ισχύουν το αργότερο έως την 30η Ιουνίου 2003.

Η αξιολόγηση των φακέλων των κρατών μελών και των τρίτων χωρών άρχισε στα τέλη του 2001. Διαπιστώθηκε ότι χρειάζονται ορισμένες τροποποιήσεις στα κριτήρια κατηγοριοποίησης ώστε να επιτευχθεί μια καλύτερη ταξινόμηση όσον αφορά τον κίνδυνο ΣΕΒ. Χρησιμοποιήθηκαν τα κριτήρια από τον Κώδικα Υγείας Ζώων του Διεθνούς Γραφείου Επιζωοτιών (ΔΓΕ). Η Κοινότητα υπέβαλε στο ΔΓΕ πρόταση τροποποίησης των κριτηρίων κατηγοριοποίησης. Ωστόσο, τα υφιστάμενα κριτήρια δεν άλλαξαν. Κρίνεται επίσης ότι το ΔΓΕ δεν πρόκειται στο άμεσο μέλλον να παρουσιάσει έναν προτεινόμενο κατάλογο χωρών χωρίς κρούσματα ΣΕΒ.

Επίσης, δεν έχουν ολοκληρωθεί οι επιστημονικές αξιολογήσεις κινδύνων όλων των χωρών. Η συντονιστική επιστημονική επιτροπή έχει εκδώσει τελική γνώμη μόνο για το ένα τρίτο των χωρών που ζήτησαν τον προσδιορισμό της κατηγορίας ως προς τη ΣΕΒ.

Για το σκοπό αυτό προτείνεται η παράταση των μεταβατικών μέτρων κατά δύο χρόνια, έως την 1η Ιουλίου 2005.

Η παράταση θα διατηρήσει το παρόν επίπεδο προστασίας της δημόσιας υγείας, αφού τα μεταβατικά μέτρα για το ειδικό υλικό κινδύνου (ΕΥΚ) και τις μεθόδους σφαγής θα διατηρηθούν εντός της ΕΕ και ως προς τρίτες χώρες. Εάν δεν παραταθούν αυτά τα μεταβατικά μέτρα, δεν θα μπορούν να διατηρηθούν τα προαναφερθέντα μέτρα διαχείρισης του κινδύνου.

Η διετής παράταση της χρονικής περιόδου θα αξιοποιηθεί από την Επιτροπή ώστε να συνεχίσει τις προσπάθειές της για την επίτευξη συμφωνίας σε διεθνές επίπεδο (ΔΓΕ) για τον προσδιορισμό της κατηγορίας των χωρών ως προς τη ΣΕΒ, με βάση τον κίνδυνο. Ταυτόχρονα, η Επιτροπή θα ολοκληρώσει τις επιστημονικές αξιολογήσεις κινδύνου.

Λόγω του κατεπείγοντος χαρακτήρα του θέματος, η τροποποίηση του κυρίως κανονισμού πρέπει να γίνει από το Κοινοβούλιο και το Συμβούλιο έως τον Ιούνιο του 2003.

2003/0046 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 999/2001, σχετικά με την επέκταση της περιόδου για μεταβατικά μέτρα

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το σημείο (β) του άρθρου 152(4),

την πρόταση της Επιτροπής [1],

[1] ΕΕ C , , σ. .

τη γνώμη της Ευρωπαϊκής Οικονοϴικής και Κοινωνικής Επιτροπής [2],

[2] ΕΕ C , , σ. .

τη γνώμη της Επιτροπής Περιφερειών [3],

[3] ΕΕ C , , σ. .

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [4]

[4] ΕΕ C , , σ. .

Εκτιμώντας τα εξής:

(1) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου της 22ας Μαΐου 2001 για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών [5], παρέχει μια ενιαία νομική βάση για τη νομοθεσία σχετικά με τις μεταδοτικές σπογγώδεις εγκεφαλοπάθειες στην Κοινότητα.

[5] ΕΕ L 147, 31.5.2001, σ. 1. Κανονισμός όπως τροποποιήθηκε τελευταία από τον κανονισμό της Επιτροπής (ΕΚ) αριθ. 1494/2002 (ΕΕ L 225, 22.8.2002, σ. 3).

(2) Ο κανονισμός (ΕΚ) αριθ. 999/2001 καθορίζει κανόνες για τον προσδιορισμό της κατηγορίας ενός κράτους μέλους, μιας τρίτης χώρας ή μιας από τις περιφέρειές τους ως προς τη σπογγώδη εγκεφαλοπάθεια των βοοειδών (ΣΕΒ). Η κατηγορία αυτή καθορίζει συγκεκριμένα μέτρα για τον έλεγχο της ΣΕΒ και την εμπορία και την εισαγωγή συγκεκριμένων ζώντων ζώων και ζωικών προϊόντων. Ο κανονισμός ορίζει ότι, πριν από τον προσδιορισμό αυτής της κατηγορίας, θεσπίζονται μεταβατικά μέτρα για μέγιστη περίοδο δύο ετών.

(3) Ο κανονισμός της Επιτροπής (ΕΚ) αριθ. 1326/2001 [6] προβλέπει μεταβατικά μέτρα που θα ισχύουν για μέγιστη περίοδο δύο ετών, από 1ης Ιουλίου 2001.

[6] ΕΕ L 177, 30.6.2001, σ. 60. Κανονισμός όπως τροποποιήθηκε τελευταία από τον κανονισμό (ΕΚ) αριθ. 270/2002 (ΕΕ L 45, 15.2.2002, σ. 4).

(4) Έχουν αντιμετωπιστεί ορισμένα προβλήματα όσον αφορά τη χρήση των κριτηρίων που καθορίζονται στον κανονισμό (ΕΚ) αριθ. 999/2001 για τον προσδιορισμό της κατηγορίας ως προς τη ΣΕΒ. Η Επιτροπή συζήτησε με τα κράτη μέλη ενδεχόμενες τροποποιήσεις στα κριτήρια, έτσι ώστε να υπάρχει καλύτερη αντιστοιχία κατηγορίας και κινδύνου. Το αποτέλεσμα αυτών των συζητήσεων μπορεί να επηρεαστεί σημαντικά από τις εξελίξεις στο κεφάλαιο περί ΣΕΒ του κώδικα για την υγεία των ζώων του Διεθνούς Γραφείου Επιζωοτιών.

(5) Είναι αναγκαίο να παραταθεί η περίοδος εφαρμογής των μεταβατικών μέτρων, ώστε να επιτραπεί η ολοκλήρωση αυτών των συζητήσεων.

(6) Ο κανονισμός (ΕΚ) αριθ. 999/2001 πρέπει επομένως να τροποποιηθεί ανάλογα.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 23 του κανονισμού 999/2001, η δεύτερη παράγραφος αντικαθίσταται ως εξής:

"Με την ίδια διαδικασία θεσπίζονται μεταβατικά μέτρα για περίοδο η οποία λήγει την 1η Ιουλίου 2005 το αργότερο, ώστε να καταστεί δυνατή η μετάβαση από το σημερινό σύστημα στο σύστημα του παρόντος κανονισμού."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος